text: Børn får gammeldags juletræsfest i historisk teater
  14 december 2017 kl. 13.22
  2.000 børnehavebørn fra Vejles daginstitutioner og kommunens 0.-klasser får i disse uger en helt speciel juleoplevelse.
  Dandy-familien Bagger-Sørensen har inviteret dem alle gratis til gammeldags juletræsfest i Vejles historiske teater på Banegårdspladsen.
  - Vi gør det her, fordi Steen Bagger-Sørensen synes, at han ville give noget til alle børn i byen. Den bedste måde var at invitere dagsinstitutionerne, siger koordinator for juletræsfesten, Lisette Andersen, til TV SYD.
  Lisette Andersen, koordinator, Bagger-Sørensens juletræsfest: "De går herfra med sådan en følelse af wow – det var bare alletiders fest. En fest de aldrig vil glemme."
  De mange børn danser om det store juletræ, synger julesange, møder nisser, får godteposer og æbleskiver og klipper og klistrer.
  - De går herfra med sådan en følelse af wow – det var bare alletiders fest. En fest de aldrig vil glemme, fortæller koordinatoren.
  De 2.000 pladser var så populære, at de blev revet væk på kun seks timer. Det forstår koordinatoren godt.
  - Hvad er bedre end en juletræsfest på helt gammeldags manér med dans om træet, en godtepose til sidst og fri leg?, slutter Lisette Andersen.
  Juletræsfesterne for børn varer fra 4.-15. december – og i weekenden er Mødrehjælpen inviteret.
  